URIZAR KARETXE (EH Bildu, 2013-11-07):
Mahaiburu andrea, egun on.
Sémper jauna, hitz larriak erabiltzen dituzu. Estrukturatu egiten duzu zure azalpena seriotasun kutsu bat eman nahiaz baina benetan falta zitzaizun gauza bakarra da "cómo están ustedes" horrekin bukatzea.
Esan duzunaren arabera, zure helburua gai hau hona ekartzearekin zuen Donostiako egoitzan jasan duzuen erasoa salatzea zen eta bertako langile eta kideen aldeko kezka agertzea. Ondo adierazi duzu baina jakin ere badakizu ezta urrutitik ere ez dela izan zuk esan duzun bezala zeren eta zuen Gipuzkoako kide batek onartu zuen bezala edo esan zuen bezala, bertan gertatutakoa ez zela kartel pare bat eta pegatina batzuetatik askoz haratago joan, atzo bertan urruti gabe bertan hemen Legebiltzarrean Fagorreko langileekin gertatu zen bezala.
Benetan zure helburu nagusia gai hau hona ekartze orduan zirkua egitea da, kamera eta mikrofono aurrean jartzen zaren bakoitzean hain ondo egiten duzun papera betetzea. Benetan esaten dizut zure eta zure taldearen helburua Ganbara hau Espainiako Kongresuaren parean jartzea dela behin eta berriz iskanbila sortuz, argudioak ez daudenean nahasmenetik ea etekinik atera ahalko duzuen zain.
Eta bai, onartu behar dizut ondo egiten duzuela, oso ondo eta noizbait guk ere etekinak ateratzen lagundu dizuegula baina argi esan, guk proposamenak eta proposamenei buruz hitz egitera etorri gara hona argudioekin. Beraz, ez duzue gurekin laguntzarik izango etorkizunean zirkoa muntatzea nahi baduzue.
Eta joan nadin harira behingoz. Argi izan EH Bilduk argi eta garbi adierazten duela proiektu politiko guztiek daukatela beraien bukaerarainoko helburuetarako heltzeko eskubidea eta demokrazian oinarriturik, eskubide demokratikoetan oinarriturik, eskubide hori, bere proiektuen bukaerarainoko joate hori, bermatu behar zaiela eta beraz, ez da gure hautua sekula izango eskubide horren kontra ezer egitea.
Jakin ezazue, nik uste dut jakin badakizuela ere baina guk ez dugula mehatxu batekin ere ez bat egiten. Ez dugula inorentzat nahi ezta guretzat ere zeren eta ematen du mehatxuak alde batera doazela. Baina agian guk jasotzen ditugunak jarri beharko genituzke bata bestearen parean eta ikusiko genuke nork jasotzen dituen gehiago, gure bidea giza eskubide guztien errespetuan oinarritua dagoela eta beraz, eskubide horiek urratuak dituzten ororekin bat egiten eta egingo dugula; ororekin, alde batekoa edo bestekoa, edo hirugarrenekoa izanda ere.
EH Bilduk Euskal Herriak bizi duen etapa berrian eragile aktiboa izateko konpromisoa dauka, bake eta normalizazio politikoen aldeko eragile aktiboa. Ez gara gu prozesua blokeatua daukana eta EH Bilduk ez du ezer egingo edo ezer babestuko prozesua blokeatuko dezakeenik.
Sémper jauna, askatasun eta segurtasun eskubidearen alde egiten duzu aurkeztu duzuen legez besteko proposamenean eta eraso eta hertsapen edo koakzioen kontra adierazi zarete.
Suposatzen dut –agian ez duzu jakingo– jakinaren gainean egongo zarela, urriaren 30ean Guardia Zibilak Eusko Alkartasunaren Bilboko egoitzara inongo baimenik gabe sartu zela bertako langileak mehatxu armatuz inmobilizatu zituela, eta horrela egonik egoitza miatu zuela.
Agian ere ez duzu jakingo, baina gaur bertan Ernai gazte erakundeak salaketa bat aurkeztuko du non adierazten den beraiek Donostian daukaten egoitzaren aurrean kamera bat eta entzuketa dispositiboak aurkitu dituztela eta zalantzarik gabe ez da bakarra izango.
Zure adierazpena kontutan izanda, bat egingo duzu nirekin eraso hauek ere gaitzestea zeren eta hauetan ere askatasun eta segurtasun eskubidea urratu dira. Benetan espero dut, zure erreplika txanda aprobetxatuko duzula eraso hauek sentiberatasun eta irmotasun bereziarekin ere gaitzesteko.
Mila esker.